b'\n_START_ARTICLE_\nCarrer Girona\n_START_SECTION_\nN\xc3\xbamero 2\n_START_PARAGRAPH_\nL\'edifici situat al n\xc3\xbamero 2 del Carrer Girona \xc3\xa9s una obra inclosa en l\'Inventari del Patrimoni Arquitect\xc3\xb2nic de Catalunya. \xc3\x89s  un edifici cantoner situat al centre de la ciutat, de planta baixa, tres pisos i golfes. La planta baixa i el primer pis han estat rehablitats per a utilitzar-los com a local comercial. La fa\xc3\xa7ana del carrer Girona t\xc3\xa9 cinc obertures a cada planta. Les finestres del primer pis s\xc3\xb3n en arc de mig punt, tot i que algunes han estat rehabilitades per adaptar-les a l\'\xc3\xbas comercial. El segon i tercer pis, tenen una balconada correguda a les obertures centrals. _NEWLINE_Totes les obertures de l\'edifici, exceptuant el primer pis, tenen un guardapols amb ornamentaci\xc3\xb3 vegetal. Entre el segon pis i la planta voltes hi ha un esgrafiat d\'\xc3\xbas trenta cent\xc3\xadmetres d\'amplada amb ornamentaci\xc3\xb3 vegetal. El volad\xc3\xads que porta a la coberta est\xc3\xa0 suportat per unes m\xc3\xa8nsules, amb forma de volutes. Pel que fa a la fa\xc3\xa7ana que d\xc3\xb3na a la pla\xc3\xa7a de l\'Ajuntament, cal destacar la volta en arc de mig punt de la planta baixa, aix\xc3\xad com la cantonada carreuada. El primer pis est\xc3\xa0 a dins de la volta, i el segon i tercer pisos estan formats per una obertura cadascun amb un balc\xc3\xb3, amb la mateixa decoraci\xc3\xb3 que a la fa\xc3\xa7ana del carrer Girona.\n_START_SECTION_\nN\xc3\xbamero 11\n_START_PARAGRAPH_\nL\'edifici del n\xc3\xbamero 11 del carrer Girona forma part de l\'Inventari del Patrimoni Arquitect\xc3\xb2nic de Catalunya. \xc3\x89s un edifici situat molt a prop de la pla\xc3\xa7a de l\'Ajuntament, en ple centre hist\xc3\xb2ric de la ciutat. Edifici urb\xc3\xa0 comercial i d\'habitaci\xc3\xb3 de planta baixa, dos pisos i golfes, cobert per terrassa. Est\xc3\xa0 situat en cantonada que es soluciona en forma arrodonida. La planta baixa est\xc3\xa0 per complet dedicada a \xc3\xbas comercial i reformada totalment. El primer pis presenta finestrals fins a terra (possiblement integrats en una antiga balconada en el que ara \xc3\xa9s el sortint de la botiga inferior). Al segon pis, la fa\xc3\xa7ana curta presenta dos balcons i la llarga una alternan\xc3\xa7a de dos balcons i dues finestres. Per sobre, dues motllures horitzontals, golfes amb finestres cegues trilobulades, cornisa i terrassa. Les obertures dels dos primers pisos tenen emmotllurament lateral en forma de carreus i guardapols amb dovella central ornamental.\n_START_SECTION_\nN\xc3\xbamero 13\n_START_PARAGRAPH_\nL\'edifici del n\xc3\xbamero 13 del carrer Girona \xc3\xa9s una obra inclosa en l\'Inventari del Patrimoni Arquitect\xc3\xb2nic de Catalunya. \xc3\x89s un edifici entre mitgeres situat al nucli hist\xc3\xb2ric de Figueres. Planta baixa i tres plantes pis. El primer pis molt reformats per a \xc3\xbas comercial. En el segon pis presenta balc\xc3\xb3 emmarcat en motllures laterals i llinda amb gran dovella central amb ornamentaci\xc3\xb3 floral cer\xc3\xa0mic al centre, separant-lo del tercer una franja cer\xc3\xa0mica de tema geom\xc3\xa8tric floral. Al tercer pis la fa\xc3\xa7ana s\'ornamenta amb franges horitzontals que recorden un encoixinat i rajols blaus. Presenta finestra central. Rematat per cornisa i cobert per terrassa. Est\xc3\xa0 documentat a l\'Arxiu Arquitect\xc3\xb2nic de l\'Ajuntament de Figueres, l\'any 1904.\n_START_SECTION_\nN\xc3\xbamero 21\n_START_PARAGRAPH_\nL\'edifici situat al n\xc3\xbamero 21 del Carrer Girona \xc3\xa9s una obra inclosa en l\'Inventari del Patrimoni Arquitect\xc3\xb2nic de Catalunya. \xc3\x89s un edifici entre mitgeres situat entre La Rambla i la P\xc3\xa7a. de l\'Ajuntament. \xc3\x89s un edifici de planta baixa, dos pisos i golfes amb coberta terrassada. La fa\xc3\xa7ana ha estat pintada en color groc fa poc temps i est\xc3\xa0 totalment arrebossada. Aquest arrebossat imita un paredat de carreus ben tallats i disposats. La planta baixa ha estat totalment rehabilitada per fer-hi un local comercial, per\xc3\xb2 els pisos superiors mantenen la seva fesomia original. El primer pis t\xc3\xa9 dues obertures amb balconada correguda. Aquestes obertures s\xc3\xb3n rectangulars i tenen un front\xc3\xb3 a la part superior. Entre les dues finestres hi ha una forn\xc3\xadcula a on encara es conserva la imatge de "la verge del portal". \xc3\x89s una imatge tardog\xc3\xb2tica, amb la data 1555 a la base. El segon pis \xc3\xa9s igual que el primer exceptuant la balconada, que en aquest cas \xc3\xa9s individual. La planta golfes nom\xc3\xa9s t\xc3\xa9 dues obertures de dimensions inferiors a les dues inferiors i a sobre t\xc3\xa9 el volad\xc3\xads que porta a la terrassa.\n_START_SECTION_\nN\xc3\xbamero 30\n_START_PARAGRAPH_\nEl n\xc3\xbamero 30 del carrer Girona \xc3\xa9s una obra inclosa en l\'Inventari del Patrimoni Arquitect\xc3\xb2nic de Catalunya. \xc3\x89s un edifici entre mitgeres situat a pocs metres de La Rambla. \xc3\x89s un edifici estret, de planta baixa i tres pisos amb la coberta terrassada. La planta baixa, t\xc3\xa9 una obertura que ocupa pr\xc3\xa0cticament tota l\'amplada de la fa\xc3\xa7ana, en arc rebaixat carrueuat. Els pisos superiors tenen una obertura a cada pis, amb balc\xc3\xb3 i guardapols amb decoraci\xc3\xb3 floral. Cada pis est\xc3\xa0 separat per una motllura.'